Virallinen lehti nro C 104 , 06/04/1998 s. 0232



B4-0319, 0328, 0342, 0362, 0366 ja 0375/98 Päätöslauselma Slovakian tasavallan tilanteesta Euroopan parlamentti, joka - ottaa huomioon aikaisemmin Slovakian tasavallan tilanteesta antamansa päätöslauselmat, erityisesti 23. lokakuuta 1997 ((Kyseisen istunnon pöytäkirja, osa II, kohta 9 e.)) antamansa päätöslauselman sekä 4. joulukuuta 1997 antamansa päätöslauselman komission Agenda 2000 -tiedonannosta: Kohti vahvempaa ja laajempaa unionia ((Kyseisen istunnon pöytäkirja, osa II, kohta 3 a.)), - ottaa huomioon Euroopan unionin ja Slovakian tasavallan välisen Eurooppa-assosiointisopimuksen, joka selvästi sisältää ihmisoikeuksien ja vähemmistöjen oikeuksien kunnioittamisen, demokratian sekä oikeusvaltion periaatteet sopimuksen peruselementteinä, A. ottaa huomioon, että komissio on Slovakian tasavallan jäsenyyshakemuksesta antamassaan lausunnossa todennut, että Slovakian tasavalta ei nykyisellään täytä jäsenyyden poliittisia vaatimuksia, koska sen instituutiot, jotka eivät ole riittävällä tavalla juurtuneet poliittiseen elämään, ovat epävakaita, ja koska demokratian toimivuudessa on puutteita, B. toteaa, että Slovakian tasavallan kansallinen neuvosto ei toistaiseksi ole pystynyt valitsemaan uutta presidenttiä, ja että presidentti Kovácin toisen toimikauden päätyttyä 2. maaliskuuta 1998 monet presidentin valtaoikeuksista ovat Slovakian perustuslain mukaisesti siirtyneet Slovakian tasavallan hallitukselle, C. ilmoittaa olevansa syvästi huolestunut joistakin Slovakian hallituksen viime päivinä toteuttamista toimista, joista voidaan mainita suoraa presidentinvaalia ja NATO-jäsenyyttä koskevan kansanäänestyksen peruuttaminen, se että yli puolet maan suurlähettiläistä on kutsuttu kotiin ja erotettu, sekä se että oikeustoimet niitä vastaan, jotka osallistuivat presidentti Kovácin pojan kaappaamiseen, sekä niitä vastaan, joita syytetään vuoden 1996 kansanäänestyksen aikana tehdyistä rikoksista, on keskeytetty, D. korostaa sitä, että nämä päätökset herättävät vakavia epäilyjä Slovakian hallituksen päättäväisyydestä ryhtyä tarpeellisiin toimiin, joilla edistetään demokraattista poliittista käytäntöä Slovakian tasavallassa, ja täytetään Euroopan unioniin liittymiseen sisältyvät välttämättömät poliittiset kriteerit; 1. On syvästi huolissaan siitä, että valta on keskitetty pääministerille, joka edelleen osoittaa yhä enemmän totalitaarisia asenteita; 2. Kehottaa kaikkia Slovakian tasavallan kansallisen neuvoston osapuolia tekemään kaiken voitavansa, jotta maalle voitaisiin mahdollisimman pian valita uusi presidentti, millä jälkeen varmistetaan Slovakian perustuslain täydellinen ja asianmukainen noudattaminen; 3. Vaatii väliaikaisena presidenttinä toimivaa pääministeriä mahdollisimman pian järjestämään kansanäänestyksen suorasta presidentinvaalista ja järjestämään tarvittaessa presidentinvaalit hyvin pian, jotta päästään pois poliittisesta ja perustuslaillisesta umpikujasta; 4. Kehottaa Slovakian tasavallan pääministeriä ja hallitusta erityisesti sinä aikana, jona se perustuslain mukaisesti käyttää presidentin valtaoikeuksia, pidättymään kaikista toimista, jotka saattavat aiheuttaa vakavia epäilyjä Slovakian hallituksen päättäväisyydestä ryhtyä poliittisen elämän demokratisoinnin edistämisen kannalta välttämättömiin toimiin. 5. Kehottaa Slovakian tasavallan hallitusta ja parlamenttia ryhtymään kaikkiin välttämättömiin toimiin, joilla taataan ihmisoikeuksien ja vähemmistöjen oikeuksien täysi kunnioittaminen sekä demokratian ja oikeusvaltion periaatteet, jotta Slovakian tasavalta pystyisi täyttämään Euroopan unionin rakenteisiin integroimisprosessin jatkamisen kannalta välttämättömät ehdot, erityisesti panemalla täytäntöön suositukset, jotka EU:n ja Slovakian tasavallan parlamentaarinen sekakomitea äskettäin yksimielisesti hyväksyi; 6. Kehottaa Slovakian viranomaisia takaamaan, että vuonna 1998 järjestettävät vaalit ovat vapaat ja oikeudenmukaiset, ja että niitä koskevat määräykset perustuvat laajimpaan mahdolliseen konsensukseen, ja vaatii että kaikille poliittisille puolueille on taattava yhtäläinen pääsy tiedotusvälineisiin vaalikampanjan aikana; 7. Kehottaa puhemiestään välittämään tämän päätöslauselman neuvostolle ja komissiolle sekä Slovakian tasavallan hallitukselle ja parlamentille.